## L’Institut Valencià de Cultura inicia una nova producció teatral escrita per Begoña Tena

*** L’espectacle partirà d’un text de nova creació de la dramaturga castellonenca
* L’obra s’estrenarà en maig de 2025 en el Teatre Principal de Castelló**

L’àrea d’Arts Escèniques de l’Institut Valencià de Cultura, dependent de la Conselleria d’Educació, Cultura, Universitats i Ocupació, posa en marxa una nova producció teatral a partir d’un text de nova creació de la dramaturga castellonenca Begoña Tena, amb direcció de Laia Porcar.

Amb les produccions pròpies, l’Institut Valencià de Cultura complix amb el compromís de suport i difusió de l’autoria i la creació escènica contemporània valenciana.

La directora adjunta d’Arts Escèniques de l’IVC, María José Mora, ha afirmat que amb esta nova producció “tractem de continuar enfortint el teixit escènic valencià, aportant les condicions òptimes per a dur-lo a terme i cuidant cada etapa de la seua creació. A més, en esta ocasió, descentralitzem el procés per a donar més oportunitats a altres professionals i públics”.

La pròxima producció de l’Institut Valencià de Cultura, escrita per Begoña Tena, té l’objectiu de reivindicar la ficció com a espai per al possible i l’impossible, amb un text que parle de la incomunicació i l’aïllament, d’una naturalesa poderosa i amenaçadora, i de la incapacitat de l’ésser humà per a controlar-la.

Este text és, segons la seua autora, “una oportunitat de tornar a escriure per a un elenc nombrós i continuar treballant aspectes de l’escriptura coral com a partitura sonora, posant l’accent en el poètic i simbòlic, alhora que es genera una atmosfera inquietant repleta d’acció”.

L’encarregada de la direcció serà Laia Porcar juntament amb l’ajuda de Núria Vizcarro. Les dos són de Castelló, igual que Begoña Tena, la qual cosa dona el punt de partida per a una producció que es desenrotllarà i estrenarà en esta ciutat i que comptarà amb un equip artístic i tècnic integrat en la seua majoria per professionals de la Comunitat Valenciana. El procés d’audició oberta per a intèrprets s’anunciarà pròximament.

L’estrena de l’espectacle serà a principis de maig de 2025 en el Teatre Principal de Castelló i posteriorment es podrà vore a València i Alacant.

**Begoña Tena**

Begoña Tena és autora, actriu, cantant i directora d’escena. A partir de 2012 comença a escriure, interpretar, dirigir i produir els seus propis textos (*Hambre, Mambo* o *Els senyors de la terra*) i peces en col·laboració amb altres autors (*Els Nostres, Zero responsable*s o *I tornarem a sopar al carrer*).

La seua obra *Tórtola*, obté el Premi de la Crítica Valenciana 2019 i el de millor text dels Premis de la Generalitat Valenciana 2019. En 2020 guanya el Premi Ciutat de Castelló per la seua obra *Errantes* i, en 2021, el premi al millor text de la Generalitat Valenciana per l’obra en coautoria *Presoners* d’Albena Teatre. En 2022 rep el Premi Íntim SGAE per la peça breu *VIVA* (AZUL CIAN).

En l’actualitat, treballa com a actriu amb la Companyia La Zafirina amb l’espectacle *Los que comen tierra*, col·labora amb diferents compositors com a lletrista i intèrpret per a música d’escena, fa tallers de dramatúrgia per a actors, i seguix en gira com a actriu amb l’espectacle *VIVA*.

**Laia Porcar**

Laia Porcar és actriu, creadora, gestora cultural i docent. Ha treballat en diferents companyies de teatre de sala i de carrer com Teatre Plegable, Teatre de Caixó, Xarxa Teatre o el Centre Dramàtic de Vila-real.

Com a professora ha impartit classes a les escoles municipals de Teatre de Castelló i Vila-real, també ha fet cursos i ponències per al professorat a través del CEFIRE. Del 2016 al 2019 va conduir el projecte Bolimini Art i Educació, escola artística dirigida a la infància. Actualment, exercix com a professora de Tècniques de Creativitat Corporal en l’ESAD de València.

**Núria Vizcarro**

Núria Vizcarro és dramaturga, directora i actriu, compagina l’escriptura amb la direcció i la interpretació i impartix cursos de dramatúrgia per a diferents edats.

Guanyadora del premi de teatre ‘Castelló a Escena 2012’, premi de la Mostra de Teatre de Barcelona 2017 i finalista a l’autoria revelació en els Max 2019. Els seus textos s’han estrenat a València, Barcelona i Mallorca: Teatre Nacional de Catalunya, Teatre Lliure, Sala Beckett, Teatre Tantarantana, Teatre Principal de Castelló o Teatre Rialto de València, entre altres.

Fecha: 18/10/2024